SKRIFTLIG FORESPØRGSEL E-2547/00

af Laura González Álvarez (GUE/NGL) til Rådet

(31. juli 2000)

Om: Krise i den europæiske skibsværftsindustri

I den rapport, som Kommissionen godkendte den 3. maj, og som Rådet behandlede den 18. maj 2000, peges der på den vedvarende formindskelse af den markedsandel, som skibsværftssektoren i Den Europæiske Union tegner sig for, og den fremhæver navnlig problemet med de handelsmæssigt uholdbare priser, som skibsværfterne i Republikken Korea holder, med direkte eller indirekte støtte fra den koreanske regering og de koreanske banker.

Hvilke konkrete foranstaltninger har Kommissionen truffet eller agter den at træffe for at gennemføre konklusionerne fra Rådets møde den 18. maj 2000 med hensyn til:

- at holde IMF og Verdensbanken løbende underrettet og forlange, at de betingelser, som IMF har ydet bistand til Republikken Korea på, nøje undersøges og evalueres, navnlig for så vidt angår skibsbygningsområdet;

- at fortsætte sine bestræbelser i de relevante internationale organisationer på at gøre reglerne i skibsværftssektoren ensartet?

Er retsgrundlaget for det af Kommissionen og den koreanske regering undertegnede protokollat tilstrækkeligt til at sikre, at Republikken Korea korrigerer sin politik? Hvilke handelspolitiske instrumenter kan anvendes til at lægge yderligt pres på Republikken Korea?

Hvorfor opfordrer Rådet ikke medlemsstaterne til at indgive en klage til WTO og forlange, at IMF og Verdensbanken indleder en undersøgelse?

Hvilke initiativer har Kommissionen truffet eller agter den at træffe for at fremme integrationen af den europæiske skibsværftsindustri for at bidrage til, at den kan overleve?

Svar

(20. november 2000)

1. Som det ærede parlamentsmedlem anfører, behandlede Rådet (industri) på samlingen den 18. maj 2000 anden rapport fra Kommissionen om situationen på verdensmarkedet for skibsbygning og vedtog i den forbindelse en række konklusioner.

I sine konklusioner opfordrede Rådet bl.a. Kommissionen til fortsat nøje at overvåge udviklingen sammen med medlemsstaterne og industrien og lægge pres på Republikken Korea for at få landet til fuldt ud at efterleve det godkendte protokollat (mellem Det Europæiske Fællesskab og Republikken Koreas regering) samt påtage sig at arbejde for en forbedring af markedssituationen, navnlig for så vidt angår prisniveau og ny skibsbygningskapacitet.

2. På den baggrund og på grundlag af disse konklusioner:

- er Rådet blevet underrettet om, at Kommissionen i overensstemmelse med den i det godkendte forhandlingsprotokollat fastsatte høringsmekanisme straks indledte ad hoc-høringer med Republikken Koreas regering med henblik på at få stoppet den illoyale konkurrence (andet møde er planlagt til at finde sted i september 2000);

- forventer Rådet inden udgangen af september 2000 at modtage en situationsrapport fra Kommissionen.

3. Ved afgørelse af 19. juni 2000(1) godkendte Rådet det godkendte forhandlingsprotokollat mellem Det Europæiske Fællesskab og Republikken Koreas regering om skibsbygningsmarkedet på verdensplan.

Afgørelsens retsgrundlag er traktaten om oprettelsen af Det Europæiske Fællesskab, især artikel 133 sammenholdt med artikel 300, stk. 2, første punktum.

4. Det ærede parlamentsmedlems opmærksomhed henledes i øvrigt på, at Rådet i sine konklusioner af 18. maj 2000 ligeledes opfordrede:

- industrien og Kommissionen til at fremskaffe flere detaljerede beviser på mulige skadelige prisfastsættelser og anden ikke-markedsorienteret adfærd med henblik på om nødvendigt at indlede eller støtte en klage efter forordningen vedrørende handelshindringer;

- Kommissionen og medlemsstaterne til at holde Den Internationale Valutafond (IMF) og Verdensbanken orienteret om resultaterne og anmode om, at opfyldelsen af de betingelser, der blev stillet for IMF's støtte til Republikken Korea, nøje overvåges og vurderes med særlig fokus på skibsbygning.

5. Endelig er det sidste spørgsmål naturligvis henvendt til Kommissionen, da det omhandler de initiativer, som Kommissionens påtænker at tage for at fremme integrationen af den europæiske skibsværftsindustri med henblik på at sikre dens overlevelse.

(1) Afgørelse nr. 2000/409/EF (jf. EFT L 155 af 28.6.2000, s. 47).